ብሰንኪ'ቲ ዝተኻየደ ረፈረንደም "ዝገማማዕ ዘሎ ሓድነት'ዛ ሃገር ንምዕቃብ" እቲ ስሪሒት ናይ ኪርኩክ ኣድላዪ እዩ ነይሩ ኢሉ ሓይደር ኣላባዲ ብሰኑይ ኣብ ዝሃቦ መግለጺ። "ኩሉ ዜጋ ምስቶም ድሕነት በርጌሳትን መሳለጥያታትን ትካላትን ንምርግጋጽን ስርዓት ንምስፋንን ንዝተዋህቦም ጥብቂ መጠንቀቕታ ንምትግባር ውፉያት ዝኾኑ ጀጋኑ ሓይልታት ምክላኻል ክተሓባበር ድማ ንጽውዕ" ድማ ኢሉ። ሰራዊት ዒራቕ ነታ ኬይ1 (K1) ዝተባህለት ወተሃደራዊት ነቑጣ፣ ባባ ጉርጉር ናይ ነዳዲ ሜዳን ዋንነት መንግስቲ ዝኽዕነት ናይ ትካል ነዳዲ ከምዝተቖጻጸረ ብሰኑይ ገሉጹ። መንግስቲ ባቕዳድ ድማ ወትሃደራት ፐሽመርጋ ኩርድ "ብዘይ ገለ ተኹሲ" እዮም ኣንሳሒቦም ወጺኦም ኢሉ። እንተኾነ ብሸነኽ ደቡብ ቶኽሲ ይስማዕ ነይሩ ክብል ነቲ ኩነታት ዝቐድሐ ናይ ቢቢሲ ጋዜጠኛ ሓቢሩ። ብመሰረት ሓበሬታ ሬውጠርሽ፡ ሓይልታት ዒራቕ ድማ ነታ ማዕረ ማዕረ ናይ ዒራቕ ባንደራ ተሰቒላ ዝነበረት ናይ ኩርድ ባንደራ ኣውሪዶም ኣልጊሶማ። ሓይደር ኣላባዲ፡ ባንዴራ ዒራቕ ኣብ ኩለን'ተን ዘሰሓሕባ ግዝኣታት ክትስቀል ኣዚዙ ነይሩ። ምንጪ ስእሊ, AFP መግለጺ ስእሊ, ሓይልታት ዒራቕ ንኣብ ጎደና ዝተለጠፈ ስእሊ ፕሬዚደንት ኩርዲሽ ብግሪደር እንተፍርሱ ወትሃደራት ዒራቕ ነታ ከተማ ንምቁጽጻር ዘርኣይዎ ፍጥነት ድማ ነተን ክልተ ዕጡቓት ፓርቲታት ኩርድ ነንሓድሕደን ብ"ጥልመት" ከምዝካሰሳ ገይሩወን ኣሎ። እታ ብፕረሲደንት መስዑድ ባርዛኒ እትምራሕ ፐሽመርጋ ጀነራል ኮማንድ ናይ ኩርዲስታን ደሞክራቲክ ፓርቲ (KDP) ንሰበስልጣን ሕብረት ሓርበኛታት ኩርዲስታን (ፓትሪዮቲክ ዩኒዮን ኦፍ ኩርዲስታን ወይ ፒዩኬ) ነቲ "ኣንጻር ህዝቢ ኩርዲስታን ዝተገብረ ሸርሒ" ሓጊዙ ክብል ወቒስዎ። እንተኾነ ፒዩኬ ናይ ምንስሓብ ትእዛዝ ኣይሃብኩል ክብል ኪሒዱ። እኳ ደኣ ብዙሓት ወተሃደራቱ ኣብቲ ውግእ ከምዝተቐትሉን ዝቖሰሉን ድማ ሓቢሩ። በንጻሩ "ዋላ ሓደ ወተሃደር ናይ ኬይ ዲ ፒ ፐሽመርጋ ኣብ ናይ ኪርኩክ ውግእ ከምዘይተሰውአ" ሓቢሩ። እዚ ከምዚ'ሉ እንከሎ፡ እታ ተመሳሳሊ ናጽነት ብውሑዳን ኩርድ ኣብ ግዝኣታ ከይእወጅ እትሰግእ ቱርኪ፡ ንስጉምቲ ባቕዳድ ንኢዳ'ላ። "ንህላወ ፒ ኬይ ኬይ (ፓርቲ ሰራሕተኛታት ኩርዲስታን PKK) ኣብ ግዝኣት ዒራቕ ንምእላይ ድማ ምስ መንግስቲ ዒራቕ ዝኾነ ምትሕብባር ክትገብር ድልውቲ ከምዘላ" ገሊጻ። ፒ ኬይ ኬይ ካብ 1980 ኣትሒዙ ንመሰል ርእሰ-ውሳነ ዝቃለስ ዘሎ ቱርካዊ ናይ ኩርድ ሓይሊ'ዩ። ብቱርኪን፣ ሕብረት ኣውሮጳን ኣሜሪካን ግን ከም ጉጅለ ግብረ-ሽበራ እዩ ዝፍለጥ። ንምንታይ'ያ ኪርኩክ ሕመረት ናይዚ ቅልውላው ኮይና?
